[pic] | AZ EURÓPAI KÖZÖSSÉGEK BIZOTTSÁGA |

Brüsszel, 17.3.2006

SEC(2006) 371 végleges

Javaslat

BELSŐ MEGÁLLAPODÁS

a tagállamok kormányainak a Tanács keretében ülésező képviselői közötti, a 2000. június 23-án Cotonouban (Benin) aláírt és 2005. június 25-én Luxembourgban (Luxemburgi Nagyhercegség) felülvizsgált, az afrikai, karibi és csendes-óceáni országok, valamint az Európai Közösség és tagállamai közötti partnerségi megállapodással összhangban a 2008-2013 közötti időszakra vonatkozó többéves pénzügyi keret értelmében nyújtandó közösségi támogatás finanszírozásáról, továbbá az EK-Szerződés negyedik részének hatálya alá tartozó tengerentúli országok és területek számára nyújtandó pénzügyi támogatás elosztásáról

(előterjesztő: a Bizottság)

INDOKLÁS

Az AKCS-EK partnerségi megállapodással összhangban az együttműködésre irányuló, 9. EFA utáni többéves pénzügyi keret értelmében az afrikai, karibi és csendes-óceáni országokkal (AKCS-országok) folytatott földrajzi együttműködésre vonatkozóan a 2005. december 16-i Európai Tanács határozott az érintett időszakról (2008-2013), az elkülönített összegről (22 682 millió euro folyó árakon a támogatási kiadások nélkül), a finanszírozási mechanizmusról (kormányközi Európai Fejlesztési Alap – EFA) és a hozzájárulási kulcsról (nagyjából középúton a 9. EFA-kulcs és a becsült költségvetési hozzájárulás között). Ezek alapján elkészült a 2008-2013 közötti időszakra vonatkozó többéves pénzügyi keret és egy kiegészítő belső megállapodás. Ez a megállapodás tartalmazza a 10. EFA-bizottságban a szavazati súlyok ideiglenes elosztását a 2005. decemberi Európai Tanácson elfogadott hozzájárulási kulcs alapján. A támogatási kiadásokat illetően további finanszírozásra van szükség – ezek a Bizottság által kezelt hitelek 4 %-át képviselik. Ez a 9. EFÁ-hoz képest jelentős növekedés, ami a Bizottság azon szándékát tükrözi, hogy az EFA végrehajtására fordítandó tényleges támogatási kiadásokat, ideértve a támogatás végrehajtásának küldöttségekre történő átruházásához és a fokozottabb ellenőrzéshez fűződő további költségeket jobban figyelembe kell venni.

Hatálybalépése előtt a belső megállapodást valamennyi tagállamnak ratifikálnia kell. Az eddigi tapasztalat azt mutatja, hogy ez a ratifikációs eljárás a megállapodás aláírásának napjától számítva két vagy akár több évet is igénybe vehet. 2005. június 25-én az AKCS-EK partnerségi megállapodás felülvizsgálatának aláírásakor az AKCS-országok és az EK ezért együttes nyilatkozatott tett, amely szerint „valamennyi fél erőfeszítéseket tesz annak érdekében, hogy a felülvizsgált Cotonou-i megállapodással kapcsolatos megerősítési eljárás megvalósítására az említett felülvizsgált megállapodás aláírásától számított tizennyolc hónapon belül sor kerüljön, a nemzeti és közösségi hatáskörök és eljárások tiszteletben tartásával”. Mivel a 9. EFA 2007 végére várhatóan teljes mértékben felhasználásra kerül, különösen fontos, hogy a 10. EFA 2008 első napján ténylegesen megkezdődjön, ezért a ratifikációs eljárásnak a lehető leghamarabb el kell kezdődnie, azaz rögtön azután, hogy az AKCS-EK Miniszterek Tanácsa elfogadta a kapcsolódó többéves pénzügyi keretet a 2008-2013 közötti időszakra, amit 2006 júniusának elejére terveznek.

A 9. EFA értelmében a belső megállapodás nemcsak a pénzügyi jegyzőkönyv alapján nyújtandó közösségi támogatás finanszírozását tárgyalja, hanem igazgatását és végrehajtását, ideértve a komitológiai eljárásokat is. A belső megállapodás előírja, hogy azokat a cikkeket, amelyek nem kapcsolódnak a finanszírozáshoz és a hozzájárulási kulcshoz, a Tanács egyhangúlag módosíthatja.

A Közösség harmonizációs elkötelezettségével összhangban a 10. EFA végrehajtásának követnie kell a 2007-2013 közötti időszak pénzügyi tervére vonatkozó „Fejlesztési együttműködésről és a gazdasági együttműködési eszközről” szóló megbeszéléseket követően meghozandó intézkedéseket. Mivel ezek a megbeszélések időt vehetnek igénybe, a 10. EFA belső megállapodásra irányuló javaslat csak azokat a szempontokat tartalmazza, amelyek ratifikációt igényelnek. Ezek gyakorlatilag a pénzügyi szempontokból és annak megerősítéséből állnak, hogy megfelelő igazgatási bizottságot hoznak létre – e bizottság különleges programozási és döntéshozatali feladatait egy külön tanácsi rendelet határozza majd meg. Mindez megkönnyíti egy lerövidített belső megállapodás mihamarabbi elfogadását. A 10. EFÁ-ra vonatkozó költségvetési rendeletet később készítik el, miután az általános költségvetési rendeletek egyszerűsítési gyakorlata befejeződött, megintcsak annak érdekében, hogy az eljárás a lehető legésszerűbbé váljon.

A 10. EFA belső megállapodása megerősíti a megszüntetési záradék elvét, amely azt jelenti, hogy korábbi EFÁ-kból származó alapok a 10. EFA hatálybalépését követően már nem köthetők le, és az ezen korábbi EFÁ-kból származó kötelezettségek e nap utáni megszűnését nem lehet semmissé tenni. Ez összeegyeztethető a későbbi esetleges költségvetésbe történő bevonással. Az új belső megállapodás egyben megnyitja az utat a tagállamok hozzájárulásainak további növelése felé nemrégiben vállalt azon kötelezettségei fényében, hogy a 2008-2013 közötti többéves pénzügyi keret által érintett időszakban jelentősen növeljék hivatalos fejlesztéstámogatásukat, és e növekmények legalább 50 %-át Afrikára fordítsák, valamint elegendő rugalmasságot biztosít a további kiigazításokhoz a 2008-2009-es költségvetési felülvizsgálatot követően.

Mivel a 2005. december 16-i Európai Tanács úgy határozott, hogy megmarad a meglévő kormányközi EFA mellett, a 10. EFA keretén belül további alapokat kell biztosítani a tengerentúli országok és területek számára az AKCS-országokkal lévő földrajzi együttműködésre fordítandó összegen felül. Az eredeti bizottsági javaslat [COM(2004)838] azt javasolta, hogy a tengerentúli országokra és területekre fordítandó összeg legyen arányos a tengerentúli országok és területek 9. EFÁ-ból lévő részesedésével. Mivel a tengerentúli országok és területek a 9. EFÁ-ban az AKCS-országokra fordított működési hitelek 1,30 %-át képviselik, a 2008-2013 közötti időszakra a tengerentúli országokra és területekre irányuló közösségi támogatás finanszírozására igényelt összeg 294 millió euro.

A 2005. december 16-i Tanács következtetéseivel összhangban 2008. január 1-jére Bulgária és Románia várhatóan már csatlakozott az EU-hoz, és hozzájárul a 10. EFÁ-hoz. Szükség esetén a belső megállapodás ideiglenes alkalmazásáról szóló jövőbeli határozatban Bulgáriára és Romániára vonatkozóan külön rendelkeznek.

Javaslat

BELSŐ MEGÁLLAPODÁS

a tagállamok kormányainak a Tanács keretében ülésező képviselői közötti, a 2000. június 23-án Cotonouban (Benin) aláírt és 2005. június 25-én Luxembourgban (Luxemburgi Nagyhercegség) felülvizsgált, az afrikai, karibi és csendes-óceáni országok, valamint az Európai Közösség és tagállamai közötti partnerségi megállapodással összhangban a 2008-2013 közötti időszakra vonatkozó többéves pénzügyi keret értelmében nyújtandó közösségi támogatás finanszírozásáról, továbbá az EK-Szerződés negyedik részének hatálya alá tartozó tengerentúli országok és területek számára nyújtandó pénzügyi támogatás elosztásáról

AZ EURÓPAI KÖZÖSSÉG TAGÁLLAMAI KORMÁNYAINAK A TANÁCS KERETÉBEN ÜLÉSEZŐ KÉPVISELŐI,

tekintettel az Európai Közösséget létrehozó szerződésre,

mivel:

(1) Az afrikai, karibi és csendes-óceáni országok (a továbbiakban: AKCS-országok), valamint az Európai Közösség és tagállamai közötti partnerségi megállapodás, amelyet 2000. június 23-án Cotonouban (Benin) írtak alá, és 2005. június 25-én Luxembourgban (Luxemburgi Nagyhercegség) felülvizsgáltak (a továbbiakban: AKCS-EK megállapodás) Ia. mellékletének (3) bekezdése előírja, hogy „e megállapodás 95. cikkétől eltérve, a többéves pénzügyi kerettel vagy a megállapodás vonatkozó részeivel kapcsolatos szükséges módosításokról a Miniszterek Tanácsa határoz”[1].

(2) Az AKCS-EK Miniszterek Tanácsa, amely 2006. június 1-jén és 2-án Port Moresbyben (Pápua Új-Guinea) ülésezik, elfogadta az AKCS-EK megállapodás Ib. mellékletét, amelyben megállapította, hogy az AKCS-EK megállapodással összhangban az AKCS-államoknak a 2008-tól 2013-ig terjedő időszakra irányuló többéves pénzügyi keret értelmében nyújtandó közösségi támogatás teljes összegét a tagállamok hozzájárulásaiból álló 10. Európai Fejlesztési Alapból (a továbbiakban: 10. EFA) 22 682 millió euróban határozza meg.

(3) Az Európai Közösség és a tengerentúli országok és területek társulásáról szóló, 2001. november 27-i 2001/822/EK tanácsi határozat (a továbbiakban: tengerentúli társulási határozat) 2011. december 31-ig van hatályban. Az említett dátum előtt új határozatot fogadnak el a Szerződés 187. cikke alapján. 2007. december 31-e előtt a Tanács a Bizottság javaslata alapján egyhangúlag eljárva a 10. EFÁ-ból 2008-tól 2013-ig a tengerentúli országok és területek pénzügyi támogatására – amely a Szerződés negyedik részének hatálya alá tartozik – irányuló összeget 294 millió euróban állapítja meg.

(4) A 2005. május 30-i 2005/446/EK tanácsi határozat 2007. december 31-ében állapítja meg azt a napot, amely után a 9. EFA Bizottság által kezelt alapjai, az Európai Beruházási Bank (a továbbiakban: Bank) által kezelt kamattámogatások és az ezen összegek kamataiból felhalmozódó bevétel már nem köthetők le. Ez a dátum szükség esetén felülvizsgálható.

(5) Az AKCS-EK megállapodás és a tengerentúli társulási határozat végrehajtása érdekében létre kell hozni a 10. EFÁ-t, és ki kell alakítani egy eljárást az alapok elosztására és a tagállamok ezen alapokhoz történő hozzájárulására.

(6) A tagállamok kormányainak a Tanács keretében ülésező képviselői megállapodtak, hogy a 10. EFÁ-ból további 859 millió eurót különítenek el az EFA programozásából és végrehajtásából adódóan a Bizottságra háruló támogatási kiadások fedezésére.

(7) A pénzügyi együttműködés igazgatásának szabályait meg kell határozni.

(8) 2000. szeptember 12-én a Tanács a tagállamok kormányainak a Tanács keretében ülésező képviselői között belső megállapodást fogadott el az AKCS-EK megállapodás pénzügyi jegyzőkönyve értelmében a közösségi támogatás finanszírozásáról és igazgatásáról, valamint a tengerentúli országok és területek részére a pénzügyi támogatás elosztásáról, amely az EK-Szerződés negyedik részének hatálya alá tartozik[2].

(9) A Bizottságon belül létre kell hozni a tagállamok kormányzati képviselőinek bizottságát (a továbbiakban: EFA-bizottság), és hasonló bizottságot kell létrehozni a Bankban is. A Bizottságnak és a Banknak az AKCS–EK megállapodás és a tengerentúli társulási határozat vonatkozó rendelkezéseinek alkalmazása érdekében végzett munkáját össze kell hangolni.

A Bizottsággal és a Bankkal folytatott konzultációt követően,

A KÖVETKEZŐKBEN ÁLLAPODTAK MEG:

I. FEJEZET

PÉNZÜGYI FORRÁSOK

1. cikk

A 10. EFA forrásai

1. A tagállamok ezennel létrehozzák a tizedik Európai Fejlesztési Alapot (a továbbiakban: 10. EFA).

2. A 10. EFA az alábbiakat tartalmazza:

a) legfeljebb 23 835 millió eurós összeg, amely a tagállamok hozzájárulásaiból származik, az alábbi módon:

tagállam | hozzájárulás millió euróban |

Belgium | 841,3755 |

Bulgária | 33,369 |

Cseh Köztársaság | 121,5585 |

Dánia | 476,700 |

Németország | 4 886,175 |

Észtország | 11,9175 |

Görögország | 350,3745 |

Spanyolország | 1 871,0475 |

Franciaország | 4 659,7425 |

Írország | 216,8985 |

Olaszország | 3 065,181 |

Ciprus | 21,4515 |

Lettország | 16,6845 |

Litvánia | 28,602 |

Luxemburg | 64,3545 |

Magyarország | 131,0925 |

Málta | 7,1505 |

Hollandia | 1 155,9975 |

Ausztria | 574,4235 |

Lengyelország | 309,855 |

Portugália | 274,1025 |

Románia | 88,1895 |

Szlovénia | 42,903 |

Szlovákia | 50,0535 |

Finnország | 350,3745 |

Svédország | 653,079 |

Egyesült Királyság | 3 532,347 |

23 835,000 |

A 23 835 millió euro a többéves pénzügyi keret hatálybalépésétől kezdődően használható fel, amelyből

i. az AKCS-országok csoportja 22 682 millió euro juttatást kap;

ii. a tengerentúli országok társulása 294 millió euro juttatást kap;

iii. a Bizottság 859 millió euro juttatást kap a 6. cikkben említett, az EFA programozásával és végrehajtásával kapcsolatos támogatási kiadásai fedezésére.

b) Az AKCS-EK megállapodás I. mellékletében és a tengerentúli társulási határozat II.A. mellékletében említett alapok, amelyek a 9. EFA keretén belül a beruházási keret forrásainak finanszírozására használhatók fel, amelyekre a 9. EFA alapjainak felhasználhatóságának utolsó napját meghatározó 2005. május 30-i 2005/446/EK tanácsi határozat nincs hatással, és amelyeket az AKCS-EK megállapodás értelmében a 2008-2013 időszakra vonatkozó többéves pénzügyi keret hatálybalépésétől és 2008-2013-ra a tengerentúli országokra és területekre irányuló pénzügyi támogatást illetően a tanácsi határozatok hatálybalépésétől kezdődően a 10. EFÁ-ra vonatkozó végrehajtási intézkedések szerint kezelnek.

3. 2007. december 31-e után vagy a 2008-2013 közötti időszakra vonatkozó többéves pénzügyi keret hatálybalépésének napja után – ha ez utóbbi későbbre esik – a 9. EFÁ-ból, korábbi EFÁ-kból vagy ezen EFÁ-k keretén belüli projektekből visszavont alapokból az AKCS-országok számára fennmaradó egyenlegek már nem köthetők le, kivéve azokat az egyenlegeket, amelyek a 9. EFA előtti EFÁ-k keretén belül a mezőgazdasági nyersanyagokból származó exportbevételek stabilizációját biztosító rendszerből (STABEX) és a (2) bekezdés b) pontjában említett alapokból származnak.

4. A 10. EFÁ-ból származó források teljes összege a 2008. január 1-jétől 2013. december 31-éig terjedő időszakot érinti. A 10. EFA alapjai 2013. december 31-e után nem köthető le, kivéve ha a Bizottság javaslata alapján a Tanács egyhangúlag másképpen nem határoz.

5. Az e cikk (2) bekezdésében említett, korábbi EFÁ-k keretén belüli kötelezettségvállalások értelmében finanszírozott műveletek kamataiból összegyűlt, és az AKCS–EK megállapodás IV. melléklete 37. cikkének (1) bekezdésében említett európai fizetőhelyeknél letétbe helyezett kamatbevételt jóváírják a Bizottság nevében nyitott, egy vagy több bankszámlán, és a 6. cikk feltételeivel összhangban használják fel.

6. Amennyiben új állam csatlakozik a Közösséghez, a (2) bekezdésben említett hozzájárulások elosztását a Tanács egyhangúlag módosítja a Bizottság javaslata alapján.

7. A pénzügyi forrásokat a Tanács egyhangú határozatával az AKCS–EK megállapodás 62. cikke (2) bekezdésének megfelelően kiigazítja.

8. A tagállamok azirányú kötelezettségének fényében, hogy a 2008-2013 közötti időszakra vonatkozó többéves pénzügyi keret által érintett időszak alatt jelentősen növeljék a hivatalos fejlesztéstámogatást, bármely tagállam a (2) bekezdésben említetteken túl további alapokat bocsáthat a Bizottság rendelkezésére, hogy hozzájáruljon a vagyonkezelő alapokhoz vagy az AKCS-EK megállapodás keretén belül az AKCS-országokban a Bizottság vagy a Bank által irányított projektek és programok finanszírozásához és társfinanszírozásához. Az ilyen alapokat szabályozó végrehajtási rendelkezéseket, ideértve a 6. cikkben említett, a Bizottságra vagy a Bankra háruló további támogatási kiadásokat, a 9. cikkben említett rendeletek írják elő. Amennyiben a tagállamok egyhangú döntés mellett ilyen további alapokat bocsátanak rendelkezésre a (2) bekezdésben lévő hozzájárulási kulccsal összhangban, ezeket a 8. cikkben meghatározott irányítási eljárások szerint kell kezelni.

9. A 10. EFA lejárta előtt a tagállamok az AKCS-EK megállapodás 1b. mellékletének (7) bekezdése értelmében értékelik a kötelezettségvállalások és kifizetések realizálásának mértékét, valamint 2010-ben a Bizottság által készített javaslat alapján a Tanács által elvégzett teljesítményértékelés alapján nyújtott támogatás eredményét és hatását. A 2013 utáni pénzügyi együttműködés támogatására vonatkozóan új források igényét többek között ezen értékelés fényében határozzák meg.

10. A tagállamok 2013 vége előtt egyhangúlag dönthetnek arról, hogy a 10. EFA hátramaradt felhasználatlan egyenlegeit vagy azok egy részét bevonják a költségvetésbe. A többéves pénzügyi keretet illetően a megállapodás 1a. melléklete (3) bekezdésével összhangban a többéves pénzügyi kerettel és az AKCS-EK megállapodás vonatkozó részeivel kapcsolatos szükséges módosításokról az AKCS-EK Miniszterek Tanácsa határoz.

2. cikk

Az AKCS-országok számára elkülönített források

1. Az 1. cikk (2) bekezdésének a) pontja i. alpontjában említett 22 682 millió euro az együttműködési eszközök között a következőképpen kerül elosztásra:

a) 18 940 millió euro a hosszú távú fejlesztés támogatására nemzeti és regionális szintű programozás alapján. E csomag felhasználása a következőképpen történik:

i. az AKCS-EK megállapodás IV. melléklete 1–5. cikke értelmében nemzeti indikatív programok finanszírozására;

ii. az AKCS-EK megállapodás IV. mellékletének 6–11. cikke, 13. cikke (1) bekezdése és 14. cikke értelmében a regionális és interregionális együttműködés és integráció támogatása érdekében regionális indikatív programok finanszírozására.

b) 2 242 millió euro az AKCS-EK megállapodás IV. melléklete 12. cikke, 13. cikke (2) bekezdése és 14. cikke értelmében az AKCS-országokon belüli és interregionális együttműködés támogatására. Ez a csomag az AKCS-EK megállapodáshoz mellékelt 1. jegyzőkönyvben említett AKCS-titkárság, az AKCS-EK megállapodás 17. cikke által létrehozott Közös Parlamenti Közgyűlés, valamint az AKCS-EK megállapodás III. mellékletének rendelkezései értelmében a Vállalkozásfejlesztési Központ (CDE) és a Mezőgazdasági Fejlesztési Központ (CTA) működési kiadásainak egy részére irányuló támogatást is tartalmaz;

c) Az a) és b) pontban említett források egy része felhasználható külső csapások és váratlan igényekre adandó válaszként, ideértve adott esetben az AKCS-EK megállapodás 72. és 73. cikke értelmében a nemzeti vagy regionális szintű, kiegészítő, rövid távú humanitárius segítségnyújtást és gyorssegélyt olyan esetekben, amikor az ilyen jellegű támogatás az EU költségvetéséből nem finanszírozható, az AKCS-EK megállapodás 68. cikke értelmében támogatást az exportjövedelmek rövid távú ingadozása esetén vagy az AKCS-EK megállapodás 11. cikke értelmében a béketeremtésre, a konfliktusok megelőzésére és megoldására irányuló támogatást.

d) 1 500 millió euro a Bank számára elkülönített összegként az AKCS-EK megállapodás II. mellékletében („A finanszírozás feltételei”) meghatározott feltételek mellett a beruházási keret finanszírozására, amely forgóalapként további hozzájárulást biztosít a beruházási keret forrásaihoz, valamint a 10. EFA időszaka során támogatást nyújt az AKCS-EK megállapodás II. mellékletének 2. és 4. cikkében előírt kamattámogatások finanszírozásához.

2. Az 1. cikk (8) bekezdésében említett valamennyi további alapot – amint felhasználhatóvá válnak – a Bizottság vagy a Bank kezeli. Az 1. cikk (8) bekezdésének utolsó mondatában említett további összeg adott esetben az AKCS-EK Miniszterek Tanácsa határozata alapján az AKCS-EK megállapodás Ia. melléklete (3) bekezdése értelmében az (1) bekezdés a) és b) pontjában említett csomagokba kerül.

3. cikk

A tengerentúli országok és területek számára elkülönített források

1. Az 1. cikk (2) bekezdésének a) pontja ii. alpontjában említett 294 millió euro a 2007. december 31-e előtt hozott tanácsi határozat szerint kerül elosztásra, amely a Szerződés 187. cikke értelmében módosítja a tengerentúli társulási határozatot.

2. Ha egy tengerentúli ország vagy terület függetlenné válik, és csatlakozik az AKCS–EK megállapodáshoz, az (1) bekezdésében megjelölt összeget csökkenteni kell, a 2. cikk a) pontjában megjelölt összegeket pedig a Tanácsnak a Bizottság javaslata alapján hozott egyhangú döntése alapján ennek megfelelő mértékben növelni kell.

4. cikk

A Bank saját forrásaiból folyósított hitelek

1. Az 1. cikk (2) bekezdésének b) pontjában említett 9. EFA keretén belüli beruházási keretre elkülönített összeghez és a 2. cikk (1) bekezdésének d) pontjában említett összeghez egy legfeljebb 1 700 millió eurós indikatív összeg adódik a Bank által folyósított, saját forrásaiból származó hitelek formájában. E forrásokat az AKCS-EK megállapodás II. mellékletében megállapított célokra különítik el a Bank alapokmányában meghatározott feltételekkel, valamint a fent említett II. mellékletben és a tengerentúli társulási határozatban a beruházásfinanszírozási feltételekre vonatkozóan megállapított rendelkezésekkel összhangban.

2. A tagállamok lemondva kifogásolási jogukról a Bank tőkéjéhez való hozzájárulásaik arányában jótállási kötelezettséget vállalnak a Bank felé a hitelfelvevőknek a Bankkal a saját forrásból nyújtott hitelekről kötött szerződéseikből az AKCS–EK megállapodás II. mellékletének 1. cikke, valamint a tengerentúli társulási határozat vonatkozó rendelkezései szerint felmerülő összes pénzügyi kötelezettségeire vonatkozóan.

3. A (2) bekezdésben említett jótállás a Bank által az összes hitelszerződésben foglalt hitelek összegének 75 %-ára korlátozódik, azonban valamennyi kockázatra kiterjed.

4. A (2) bekezdésben foglalt kötelezettségvállalások az egyes tagállamok és a Bank között kötött jótállási szerződések tárgyát képezik.

5. cikk

A Bank által irányított műveletek

1. Az AKCS-államoknak, a tengerentúli országoknak vagy területeknek és Franciaország tengerentúli megyéinek nyújtott, különleges hitelekkel kapcsolatos banki befizetéseket, valamint a 9. EFA előtti EFÁ-k keretén belül indított, kockázati tőkeműveletekből származó hozamokat és bevételeket jóváírják a tagállamoknak azon EFÁ-hoz való hozzájárulásaik arányában, amelyekből az összegek származnak, feltéve hogy a Bizottság javaslatára a Tanács nem dönt egyhangúlag úgy, hogy ezeket az összegeket tartalékolja, és más célokra fordítja.

2. A hitelek és az (1) bekezdésben említett műveletek kezeléséért a Banknak járó jutalékot előzetesen vonják le a tagállamoknak folyósítandó összegekből.

3. A 9. és 10. EFA keretén belül a beruházási keret műveleteiből a Bankba beérkező hozamokat és bevételeket a megállapodás II. mellékletének 3. cikkével összhangban a kerettel kapcsolatban felmerülő, kivételes költségek és tartozások levonása után a keret további műveleteihez kell felhasználni.

4. A Bankot a beruházási keret 3. cikkben említett műveleteinek kezeléséért a teljes kártalanítás elve szerint illeti meg a javadalmazás az AKCS-EK megállapodás II. mellékletének 3. cikke (1) bekezdésének a) pontja értelmében.

6. cikk

Az EFÁ-hoz kötődő támogatási költségekre elkülönített források

1. A támogatási intézkedések az 1. cikk (2) bekezdése a) pontjának iii. alpontjában és az 1. cikk (5) bekezdésében említett forrásai fedezik az EFA programozásához és végrehajtásához kapcsolódó azon költségeket, amelyeket nem feltétlenül fedeznek a 9. cikk (1) bekezdésében említett tanácsi rendeletben hivatkozott stratégiai támogatási dokumentumok és többéves indikatív programok.

2. Ezek a támogatási intézkedésekre irányuló források, amelyek az AKCS-EK megállapodás és a tengerentúli társulási határozat értelmében a Bizottság által kezelt források 4 %-ára becsülhetők, fedezhetik az EFA Bizottság által kezelt forrásainak programozásához és végrehajtásához közvetlenül szükséges, előkészítési, nyomon követési, ellenőrzési, számviteli, pénzügyi ellenőrzési és értékelési tevékenységekre vonatkozó költségeket, valamint az e célkitűzések eléréséhez kapcsolódó költségeket, azaz fejlesztéspolitikai kutatási tevékenységek, tanulmányok, ülések, információ, tudatosítás, képzési és közzétételi tevékenységek költségeit, az információcserére alkalmazott számítógépes hálózatok költségeit, és minden olyan igazgatási vagy technikai támogatási költséget, amely az EFA kezelése kapcsán a Bizottságra hárulhat. Fedezik a Bizottság székhelyén és a küldöttségeknél felmerülő, az AKCS-EK megállapodás és a tengerentúli társulási határozat keretén belül finanszírozott műveletek kezeléséhez szükséges igazgatási támogatással járó költségeket is.

II. FEJEZET

VÉGREHAJTÁSI ÉS ZÁRÓ RENDELKEZÉSEK

7. cikk

Hozzájárulások a 10. EFÁ-hoz

1. Figyelembe véve a Banknak a beruházási keret irányításával és működésével kapcsolatos előrejelzéseit, a Bizottság évente összeállítja és október 15-éig a Tanácsnak átadja a jelenlegi és a következő költségvetési évben befizetendő kötelezettségvállalások és összegek jegyzékét, valamint a hozzájárulási felhívások ütemtervét. Ezeket az összegeket úgy határozzák meg, hogy képesek legyenek a források javasolt szintjének hatékony teljesítésére. A következő évre vonatkozó hozzájárulási felhívások éves összegéről a 8. cikk értelmében a Tanács minősített többséggel határoz, amely során megállapítja a Bizottság és a Bank részét.

2. A Bizottság és a Tanács biztosítja, hogy a hozzájárulások megfelelnek a várt kifizetéseknek. Ha az 1. cikk szerint meghatározott hozzájárulások eltérnének a szóban forgó költségvetési évben az EFA tényleges igényeitől, a Bizottság a hozzájárulási összegek módosítására javaslatokat nyújt be a Tanácsnak, amely a 8. cikk értelmében minősített többséggel határoz.

3. A korábbi EFÁ-k keretén belül lekötött alapok kifizetését illetően minden egyes tagállam hozzájárulásait az egyes tagállamok 9. EFÁ-hoz történő hozzájárulásának arányában számítják ki.

4. A hozzájárulások tagállamok általi befizetésére vonatkozó részletes szabályokat a 9. cikk (2) bekezdésében említett költségvetési rendeletben kell meghatározni.

8. cikk

Az Európai Fejlesztési Alap bizottsága

1. A tagállamok kormányzati képviselőiből bizottságot (továbbiakban: EFA-bizottság) kell létrehozni a 10. EFA azon forrásaihoz, amelyet a Bizottság kezel. Az EFA-bizottság elnöke a Bizottság egy képviselője, és a titkársági feladatokat a Bizottság látja el. A Bank egy képviselője részt vesz a bizottság munkájában.

2. A tagállamok szavazatait az EFA-bizottságban a következőképpen kell súlyozni:

tagállam | szavazat |

Belgium | [35] |

Bulgária | [1] |

Cseh Köztársaság | [5] |

Dánia | [20] |

Németország | [205] |

Észtország | [1] |

Görögország | [15] |

Spanyolország | [79] |

Franciaország | [196] |

Írország | [9] |

Olaszország | [129] |

Ciprus | [1] |

Lettország | [1] |

Litvánia | [1] |

Luxemburg | [3] |

Magyarország | [6] |

Málta | [1] |

Hollandia | [49] |

Ausztria | [24] |

Lengyelország | [13] |

Portugália | [12] |

Románia | [4] |

Szlovénia | [2] |

Szlovákia | [2] |

Finnország | [15] |

Svédország | [27] |

Egyesült Királyság | [148] |

Összesen | [1001] |

3. Az EFA-bizottság 601 szavazatos minősített többséggel jár el, amelyben legalább 13 tagállam igen szavazatát fejezi ki.

4. A (2) bekezdésben meghatározott súlyozást és a (3) bekezdésében említett minősített többséget a (6) bekezdésben említett esetben a Tanács egyhangúlag módosítja.

5. Az EFA-bizottság elfogadja eljárási szabályzatát.

9. cikk

Végrehajtási rendelkezések

Az e megállapodás végrehajtására vonatkozó rendelkezések a következő rendeletek tárgyát képezik:

(1) rendelet a programozásról és a döntéshozatali eljárásokról, amelyet a Tanács a Bizottság javaslata alapján a 8. cikk értelmében minősített többséggel az AKCS-EK megállapodás hatálybalépése előtt fogad el, miután a Bank véleményezte a rá vonatkozó rendelkezéseket;

(2) költségvetési rendelet, amelyet a Tanács a Bizottság javaslata alapján a 8. cikk értelmében minősített többséggel az AKCS–EK megállapodás hatálybalépése előtt fogad el, miután a Bank véleményezte a rá vonatkozó rendelkezéseket, és az Európai Közösséget létrehozó szerződés 247. cikke értelmében létrehozott Számvevőszék (a továbbiakban: Számvevőszék) is véleményt nyilvánított.

10. cikk

Pénzügyi műveletek végrehajtása, számvitel, pénzügyi ellenőrzés és felmentés

1. A 2. cikk (1) bekezdése a) és b) pontja, a 2. cikk (2) bekezdése és a 6. cikk értelmében a Bizottság végrehajtja az általa kezelt csomagok pénzügyi műveleteit, valamint a 9. cikk (2) bekezdésében említett költségvetési rendelet értelmében végrehajtja a programok és projektek pénzügyi műveleteit. Az indokolatlanul kifizetett összegek kárpótlására az Európai Közösséget létrehozó szerződés 256. cikke értelmében bizottsági határozatok hajtandók végre.

2. A Közösség nevében a Bank kezeli a beruházási keretet, és az annak keretében végrehajtott műveleteket a 9. cikk (2) bekezdésében említett költségvetési rendeletben meghatározott szabályokkal összhangban végzi el. Eközben a Bank a Közösség nevében és annak felelősségére cselekszik. Az ilyen műveletekből eredő bármely jog és különösen a hitelező és tulajdonosi jogok a tagállamokat illetik meg.

3. A Bank magára vállalja a saját forrásaiból származó hitelek segítségével elvégzett műveletek pénzügyi végrehajtását a 4. cikkel összhangban adott esetben az Alap támogatási forrásaiból lehívott kamattámogatással kombinálva.

4. Minden egyes költségvetési évben a Bizottság elvégzi és jóváhagyja az EFA elszámolását, és megküldi az Európai Parlamentnek, a Tanácsnak és a Számvevőszéknek.

5. A Bizottság a 9. cikkben említett információkat olyan módon bocsátja a Számvevőszék rendelkezésére, hogy ez utóbbi a dokumentált bizonyítékok alapján ellenőrzéseket hajthasson végre az EFA-forrásokból származó támogatásra vonatkozóan.

6. A Bank minden évben megküldi éves jelentését a Bizottságnak és a Tanácsnak az EFA általa kezelt forrásaiból finanszírozott műveletek végrehajtásáról.

7. Figyelemmel a (9) bekezdésre, az EFA műveleteire vonatkozóan a Számvevőszék gyakorolja az Európai Közösséget létrehozó szerződés 248. cikke által ráruházott jogait. Azt, hogy a Számvevőszék miképp gyakorolja hatáskörét, a 9. cikk (2) bekezdésében említett költségvetési rendeletben állapítják meg.

8. Az EFA pénzügyi irányítása alóli felmentést, a Bank által kezelt műveleteket kivéve, az Európai Parlament adja meg a Bizottságnak a Tanács ajánlása alapján, amely a 8. cikkben meghatározott minősített többséggel jár el.

9. Az EFA forrásaiból finanszírozott, a Bank által kezelt műveletekre azon ellenőrzési és mentesítési eljárások vonatkoznak, amelyeket a Bank alapokmánya állapít meg minden általa végzett műveletre.

11. cikk

Felülvizsgálati záradék

A II. fejezet cikkeit a Tanács a Bizottság javaslata alapján egyhangúlag módosíthatja. A Bank csatlakozik a Bizottság javaslatához a tevékenységével és a beruházási kerettel kapcsolatos ügyekben.

12. cikk

Ratifikáció, hatálybalépés és időtartam

1. Az egyes tagállamok saját alkotmányos előírásaiknak megfelelően fogadják el ezt a megállapodást. Az egyes tagállamok kormányai értesítik az Európai Unió Tanácsának Főtitkárságát, ha a megállapodás hatálybalépéséhez szükséges eljárásokat elvégezték.

2. Ez a megállapodás az utolsó tagállamnak a megállapodás elfogadásáról szóló bejelentését követő második hónap első napján lép hatályba.

3. A megállapodás időbeli hatálya megegyezik az AKCS–EK megállapodás Ib. mellékletének többéves pénzügyi keretével. Azonban az 1. cikk (4) bekezdésétől eltérve ez a megállapodás addig marad hatályban, ameddig az AKCS-EK megállapodás, a tengerentúli társulási határozat és az említett többéves pénzügyi keret értelmében finanszírozott valamennyi művelet teljes mértékű végrehajtásához szükséges.

13. cikk

Hiteles nyelvi változatok

E megállapodást, amely egy-egy eredeti példányban angol, bolgár, cseh, dán, észt, finn, francia, görög, holland, lengyel, lett, litván, magyar, máltai, német, olasz, román, szlovák, szlovén, portugál, spanyol és svéd nyelven készült, és amely szövegek mindegyike egyaránt hiteles, az Európai Unió Tanácsa Főtitkárságának levéltárában helyezik letétbe, amely minden aláíró állam kormánya részére eljuttat egy-egy hitelesített másolatot.

Kelt Brüsszelben, -án/-én.

Aláírások:

[1] HL L 287., 2005.10.28.

[2] HL L 317., 2000.12.15.